paragraph_text: Silika-gel (silika[ti] + gel) je gel koji se sastoji od koherentne trodimenzijske mreže polisilicijskih kiselina (silikati). Dobiva se stupnjevitom kondenzacijom ortosilicijske kiseline, pri čem se iz nastale koloidne otopine izdvaja gel, koji sušenjem daje tvrda zrnca silika-gela. Zbog vrlo porozne strukture najvažnije mu je svojstvo velik adsorpcijski kapacitet (upojnost), pa je silika-gel ponajprije vrlo djelotvorno sredstvo za vezanje vode (vlage) i prvenstveno služi za sušenje plinova i tekućih organskih spojeva. Pritom mu se dodaje plava kobaltova sol, koja u vlažnom stanju postaje ružičasta, što je znak da je silika-gel nakupio mnogo vode i da ga zagrijavanjem treba obnoviti (regenerirati). Koristi se i u kozmetičkim i farmaceutskim proizvodima, u kromatografiji kao adsorbens, za izdvajanje pojedinih komponenata iz plinovitih ili kapljevitih smjesa, za rafinaciju mineralnih ulja, kao nosač katalizatora i drugog.<ref>silika-gel, "Hrvatska enciklopedija", Leksikografski zavod Miroslav Krleža, www.enciklopedija.hr, 2018.